Debut til Jakob Ahlmann - Kusk starter også.

Landstræner Morten Olsen har valgt to fra AaBs guldvindende hold til startopstillingen til aftenens venskabskamp mod Ungarn. Jakob Ahlmann får landsholdsdebut på venstre back, mens klubkammeraten Kasper Kusk starter på højre kant. Udover de to startere har landstræneren også fundet plads til to andre fra AaBs succesfulde mandskab, der i den forgangne uge vandt både mesterskab og pokaltitel. Rasmus Würtz er således blandt udskiftningsspillerne, mens Nicolaj Thomsen også er udtaget til landsholdstruppen, der på onsdag møder Sverige.